
Elég néhány percig figyelni az égboltot, máris észrevesszük, milyen 
élénk mozgásban vannak a felhők. Az előbb még hatalmas gomoly- 
felhő tornyosodott a szemünk előtt, most már csak egy jelenték- 
telen foszlány van a helyén. Máskor távoli, apró gomolyok tűnnek 
fel a látóhatár fölött. Egy idő múlva az elszigetelt gomolyok sorba 
rendeződnek, fokozatosan egyetlen fallá egyesülnek, majd ebből 
a felhőfalból itt-ott hatalmas bástyák, tornyok nőnek egyre ma- 
gasabbra, végül az egész eget egyetlen sötét felhő borítja, és elered 
az eső. 

A repülőgép ablakából figyelve a felhőket szokatlan, meseszerű 
világ tárul a szemünk elé. A 8-10 km-es magasságból nézve alat- 
tunk hullámzik a réteges gomolyfelhők takarója, mellettünk emel- 
kedik a zivatarfelhők tornya, fejünk felett csak elvétve láthatunk 
finom rajzolatú cirruszokat. A felhők birodalma a légkör alsó 
10-12 km-es rétege: a troposzféra. E fölött kezdődik a sztratoszfé- 
ra, ahová felhők csak ritkán hatolnak fel. 

A felhők szüntelen átalakulásuk miatt a formák végtelen válto- 
zatosságát mutatják. Osztályozásuk éppen ezért nehéz, bár a múlt 
század elején már megkísérelték a főbb alakzatok rendszerezését. 
Legújabban a Meteorológiai Világszervezet (WMO) állított össze 
rendszert a felhők osztályozására. Ebben tíz fajt, ezeken belül 
számos fajtát és változatot különböztetnek meg. A címszóban 
a felhők latin elnevezése szerepel, szöveg, közben azonban már 
a közhasználatba átment magyaros alakot használjuk. 

A felhőfajok, -fajták és -változatok nevének megtanulása he- 
lyett fontosabb számunkra, hogy a formák átalakulását, fejlődését 
figyeljük, hiszen ezek a légkörben lejátszódó eseményekről adnak 
hírt. Kellő gyakorlattal olvasni és következtetni tudunk abból, 
amit a felhők elárulnak. - 


) HA EZENNEL ZeüeüeüTRüTTTrttt—— ..Ö 


( I. tábla 


A FELHŐKÉPZŐDÉS MÓDJAI 


1. Nappali felhőképződés. A levegőben mindig van víz, amely a 
földfelszínről párolog el és jut a légkörbe. A víz háromféle hal- 
mazállapotban fordulhat elő a levegőben: láthatatlan vízgőz, apró 
vízcseppecskék és jégtűk vagy hópelyhek formájában. Ha a levegő 
lehűl, a láthatatlan vízgőz kicsapódik a légkörben lebegő por- 
vagy koromszemekre, és apró vízcseppek vagy jégtűk keletkeznek. 
A felhő ilyen cseppekből vagy jégtűkből áll. 
A földfelszín különbözőképpen melegszik fel az erős napsütés 
hatására. A száraz talaj vagy a dombok déli lejtői erősebben 
fölmelegednek, itt a levegő fölszáll. Emelkedése közben azután 
egyre jobban lehűl, míg végül elszigetelt kis gomolyok keletkeznek. 
Az erdők vagy a hegyek északi lejtői viszonylag hűvösek marad- 
nak, itt a levegő lefelé mozog, felhő nem jön létre. 
Az erősebben fölmelegedett és ezért felemelkedő levegő hasonlít 
a kéményben fölszálló meleg levegőhöz, ezért termikkéménynek 
is nevezik. A vitorlázórepülők a termikkéményben emelkednek a 
magasba. 


2. Hegygerinc fölött kialakuló felhő. A vízszintesen áramló leve- 
gő, a szél a hegyoldalnak ütközve emelkedni kényszerül. Eközben 
lehűl, a benne levő vízgőz kicsapódik, és felhő képződik. A hegy- 
gerincen átkapaszkodva azután a szél lefelé halad a lejtőn, köz- 
ben fölmelegszik és kiszárad. A szélnek kitett hegyoldalt, ahol 
a levegő fölfelé kényszerül, /uv-oldalnak, a szélárnyékosat pedig, 
ahol a levegő lefelé áramlik, /ee-oldalnak nevezik. A felhő mindig 
a luv-oldalon, illetve a hegygerincen képződik, a száraz, meleg 
szél (a főn) a lee-oldalon. 


- új EGK OTLETEKET 


II. tábla 


1. A felhők építőanyaga. A légkörben fölfelé haladva 10-16 km 
magasságig a hőmérséklet csökken. A fagypont nyáron 3000-— 
3500 méter magasan, télen a talaj közelében található. Az ala- 
csonyabb szintekben ezért a felhők leginkább apró vízcseppekből 
állnak. Ha a fölszálló légmozgás továbbhatol a hidegebb lég- 
rétegek felé, először túlhűlt (0 C-foknál hidegebb) vízcseppek, majd 
kb. -10 C-fok alatt jégkristályok, jégtűk képződnek. Télen a víz- 
gőzből átmenet nélkül hókristályok, majd hópelyhek keletkeznek. 
A nyári tornyos gomolyfelhőben a víz mindhárom halmazállapot- 
ban megtalálható. A meleg levegő föláramlik, és gomolyfelhőt 
épít, amely alul vízcseppekből, felül jégtűkből áll. A jégtűk zu- 
hanni kezdenek, közben egymáshoz és a vízcseppekhez ütközve 
egyre nagyobb jégszemekké alakulnak. A jégszemek gyakran el- 
olvadnak esés közben, ilyenkor záporeső hullik; néha azonban 
jégesőként érik el a földet. 


2. A felhők osztályozása. Magasságuk szerint vannak: alacsony 
szintű felhők (2 km alatt), középmagas felhők (2-6 km között) 
és megas szintű felhők (5-13 km között). Alakjuk szerint lehetnek 
réteges és gomolyos felhők. A legújabb nemzetközi felhőosztályo- 
zás tíz felhőfajt, ezeken belül számos fajtát és változatot kül 
böztet meg. A tíz felhőtípus a következő: 1. cirrusz (magas szintű 
felhő), 2. cirrokumulusz (magas szintű gomoly), 3. cirrosztrátusz 
(magas szintű rétegfelhő), 4. altokumulusz (középmagas gomoly- 
felhő), 5. altosztrátusz (középmagas rétegfelhő), 6. nimbosztrátusz 
(esőrétegfelhő), 7. sztratokumulusz (réteges gomolyfelhő), 8. sztrá- 
tusz (alacsony szintű rétegfelhő), 9. kumulusz (alacsony szintű 
gomolyfelhő), 10. kumulonimbusz (zivatarfelhő). 

III. tábla 


1. Cumulus humilis — lapos gomolyfelhő. A nyári napsütés már a 
délelőtti órákban annyira fölmelegíti a talajközeli levegőt, hogy 
az emelkedni kezd. Az emelkedő levegő általában az 1000 és 
2000 méter közötti szintekben telítetté válik, relatív nedvessége 
100 százalékos lesz, és megkezdődik a nyári gomolyképződés. 
Ez a felhőképződés tehát frontmentes, zavartalan, napos időben 
szinte menetrendszerűen megy végbe. Ilyenkor hangzik el a me- 
teorológiai jelentésben a , nappali gomolyképződés"? kifejezés. Ha 
a gomolyok a kora délutáni órákban is laposak maradnak, akkor 
, jó idő"-gomolyokról beszélünk, ugyanis a levegő ilyenkor nem 
elég páradús, vagy a légrétegződés elég stabilis ahhoz, hogy zápor, 
zivatar ne alakulhasson ki. A légnyomás emelkedik, vagy lénye- 
gesen nem változik. 


2. Cumulus humilis orographicus — lapos gomolyfelhő, amelyet a 
domborzaton felkapaszkodó szél hoz létre. A távolban, a nyugati 
láthatáron jól látszanak a budai hegyek és a hegyek fölött felsora- 
kozó gomolyok. A felvétel készítésekor élénk északnyugati szél 
fújt, amely a hegyeknek ütközve emelkedésre kényszerült. A he- 
gyek szélnek kitett luv-oldalán (lásd: I. tábla 2. kép) felhőképző- 
dés megy végbe, míg a szélárnyékos lee-oldalon a leszálló lég- 
mozgás felhőoszlató. Jól látható ez a kép előterében, ahol egyetlen 
felhő sincs az égen. Minthogy az élénk északnyugati szél tiszta, 
viszonylag pormentes tengeri levegőt szállított, ezért az égbolt 
mélykék, csaknem sötét árnyalatú. 


IV. tábla 


1. Cumulus congestus és Altocumulus — tornyos gomolyfelhő és 
középmagas gomoly. A sarkvidékről származó hűvös, tiszta leve- 
gőben zavartalanul érvényesül a nyári napsütés. Az erősen föl- 
melegedett levegő tornyos gomolyokat épít. Ezekből azonban 
most nem tud zivatarfelhő képződni, mert a levegő túlságosan 
száraz. A magasban szétterülő gomolyokból fehéres, szürkés ár- 
nyalatú felhőpadok, lemezek, gömbölyded párnák, azaz altoku- 
muluszok keletkeznek. Ez arra mutat, hogy 3-4 km magasságban 
egy melegebb záróréteg található, amely a felszálló légmozgást 
lefékezi, és szétterülésre kényszeríti. Azon a napon, amikor a fel- 
vétel készült, hazánkban sehol sem esett az eső, ami szintén arra 
utal, hogy száraz volt a levegő, és stabilis volt a légrétegződés. 
A felhőtornyok dőléséből a magasban uralkodó erős szélre lehet 
következtetni. 


2. Cumulus congestus, Altocumulus — tornyos gomolyfelhő, amely 
áttör a középmagas gomolyfelhőrétegen. Az előző égképhez ké- 
pest a szétterülő középmagas felhőtakaró jelentősen meggyara- 
podott. Időközben ugyanis az állandóan újrakeletkező gomolyok 
egyre szállították a talaj felől a nedvességet, majd ezt a záróréteg 
alatt , szétterítették". Amint az erős napsütés hatására fokozódik 
a talajközeli levegő fölmelegedése, a fölszálló légmozgások is erő- 
södnek, végül egy-egy ponton áttörik a záróréteget. Ez jól látszik 
a kép bal oldalán, ahol a tornyos gomoly a középmagas felhőpad 
fölé emelkedik. A viszonylag nyugtalan égkép ellenére sem kép- 
ződött ezen a napon hazánkban eső- vagy zivatarfelhő. Ezt részben 
az említett záróréteg, részben a kellő nedvesség hiánya akadályoz- 
ta. A felhőképződést fékező záróréteg gyakran úgy keletkezik a 
magasban, hogy a lassú leszálló légmozgás miatt a levegő kiszárad 
és felmelegszik. 


V. tábla 


1. Cumulus congestus, pileus — tornyos gomolyfelhő sapkával, 
illetve gallérral. A talajközeli meleg és nedves levegő a magasba 
tör, közben gomolyfelhőt épít fel. A felhőben kicsapódó vízgőz 
hőt szabadít fel, ami hozzájárul a levegő emelkedéséhez. Így a 
felhőben feláramló levegő képes kisebb záróréteget áttörni, sőt 
néha meg is emeli ezt a záróréteget. Ilyenkor maga a záróréteg 
is hűlni kezd, a benne levő vízpára kicsapódik, és finom, fátyol- 
szerű réteget alkot. A megemelt zárórétegben képződött fátyolos 
felhő először sapkaként borul a gomolyfelhőre. Később, amint a 
gomoly tovább nő, annak derekán jelöli az áttört réteghatás fek- 
vését. Ilyenkor sapka helyett gallérra emlékeztet. Képünkön a 
felhő jobb oldalán látható a fátyolos felhőgallér, amely a gomoly- 
felhő éles körvonalát elmosódottá teszi. 


2. Altocumulus cumulogenitus (vesperalis) — középmagas (alko- 
nyati) gomoly, amely a gomolyfelhők szétterüléséből jött létre. 
A késő délutáni, kora esti órákra a nappali gomolyképződés 
a leáll?, a gomolyok szétfoszlanak, újak nem keletkeznek. A nap- 
közben feltornyosodó gomolyfelhők azonban a magasban szét- 
terülve jelentős középmagas felhőzetet hoztak létre. Ezek mint 
maradványfelhők tovább megmaradnak, és naplementekor válto- 
zatos színhatásokat alkotnak. A régebbi felhőosztályozás ezeket 
a felhőket alkonyati felhőknek (vesperalisnak) nevezte. Az újabb 
felhőosztályozásban ez az elnevezés már nem szerepel. 

VI. tábla 


1. Melegfront. Az időjárás gyökeres és tartós megváltozásáért a 
légköri frontok felelősek. A frontokra legtöbbször jellegzetes 
kiterjedt felhőzet jellemző, ezért fontos alaposabban megismer- 
kedni velük. Ha meleg levegő nyomul előre, a melegebb és köny- 
nyebb levegő felsiklik a hideg légtömeg fölé. Ilyenkor meghatá- 
rozott sorrendben jellegzetes felhők tűnnek fel az égen. Először 
a magasabb rétegekben fátyolfelhő (cirrosztrátusz) jelenik meg, 
amely egyre jobban szétterjeszkedik az égen. Ezt követi a valami- 
vel alacsonyabb és egyre vastagodó, középmagas lepelfelhő (al- 
tosztrátusz). Legutoljára az esőrétegfelhő (nimbosztrátusz) követ- 
kezik, amelyből egyenletes eső hullik. A melegfront közeledésekor 
a felhőzet fokozatosan megvastagodik, a front átlagos vonulási 
sebessége 20-30 km óránként. 


2. Melegfront labilis meleg levegővel. Ha a meleg levegő nedves 
és labilis, a melegfront sokkal hevesebb időjárási események szín- 
terévé válik. A labilis levegőben kavargó — latin kifejezéssel: tur- 
bulens -, általában élénk felszálló mozgások jönnek létre, amelyek 
zivatarfelhőket alakítanak ki. A front mentén zivatarok, menny- 
dörgések, villámlások törnek ki. A csapadék intenzitása változó, 
heves záporok és csendesen szemerkélő esők váltogatják egymást. 
A felhőzet sem egyenletes, hanem a rétegfelhőket gomolyos, pa- 
macsos szerkezetű felhők kísérik. 


VII. tábla 


1. Cirrus fibratus, intortus — szabálytalan görbületű, fehér szálak- 
ból álló, magas szintű felhő. A nagyon szabálytalanul görbülő 
cirruszszálak gubancba csavarodnak, de kampók nincsenek raj- 
tuk. A cirruszok csaknem kizárólag jégkristályokból állnak, mivel 
a nagy magasságban, ahol képződnek, a hőmérséklet mélyen a 
fagypont alatt van (—30, —-50 "C). A jégkristályok igen aprók, 
és viszonylag ritkán helyezkednek el, ez az oka annak, hogy a 
legtöbb cirruszfelhő meglehetősen átlátszó. Önárnyékuk nincs. 
A felhőn olykor szivárványszínű elszíneződés (irizáció) vagy a 
Nap körül udvar figyelhető meg. A cirruszok különböznek az 
altokumulusztól, mert szerkezetük rostos vagy selymes, és nem 
tartalmaznak lemezes, hengerszerű elemeket. 


2. Cirrus fibratus, vertebratus — bordázatra, halcsontvázra emlé- 
keztető, rostos cirrusz. A magas szintű felhők olyankor is megje- 
lenhetnek, amikor egyébként napokig száraz, derült, napos idő- 
járás uralkodik. Ilyenkor semmilyen időváltozást nem jelentenek. 
Ha azonban mennyiségük, kiterjedésük folytonosan növekszik, 
majd középmagas felhők is kezdenek gyülekezni, akkor időjárási 
front közeledését jelzik. Még biztosabban következtethetünk a 
melegfront közeledtére, ha a cirruszokat középmagas rétegfelhő 
(altosztrátusz) követi, ugyanakkor a barométer a légnyomás 
süllyedését mutatja. (A mellékelt vázlatos rajzon a kör a baromé- 
tert, a fekete nyíl a barométer mutatóját, a piros nyíl pedig a lég- 
nyomás változását jelöli.) 

VIII. tábla 


1. Altostratus translucidus — áttetsző, középmagas szintű lepel- 
felhő. Szürkés vagy kékes színű, rostos, csíkos vagy sima réteg. 
- Ha altosztrátusz borítja az eget, a tárgyak nem vetnek árnyékot, 
és a Nap olyan, mintha homályos üvegen át látnánk. Az altosztrá- 
tusz majdnem mindig nagy horizontális kiterjedésű réteget alkot, 
vízcseppekből és jégtűkből tevődik össze. Alsó részében a parányi 
vízcseppek száma elég nagy ahhoz, hogy a Nap és a Hold körvo- 
nalait elmossa, és ne lehessen nap- vagy holdudvart látni. Al- 
tosztrátusz kialakulhat a vastagodó  cirrosztrátusz-fátyolból 
(Altostratus cirrostratomutatus) és néha elvékonyodó esőréteg- 
felhőből (Altostratus nimbostratomutatus) is. Az altosztrátusz- 
felhőréteg horizontális kiterjedése néhányszor tíz vagy száz km, 
függőlegesen pedig több száz vagy néhány ezer méter magasra 
tornyosodik. Ha melegfront közeledik, az altosztrátusz megvas- 
tagodik, ugyanakkor a barométer a légnyomás süllyedését mu- 
tatja. 


2. Altostratus opacus, undulatus — vastag, középmagas rétegfelhő, 
amely hullámszerű elrendeződést mutat. A front közeledésével a 
felhőzet fokozatosan megvastagodik annyira, hogy eltakarja az 
eget, így a Nap még körvonalaiban sem látszik (opacus). A szél 
iránya és erőssége változik a magassággal, ezért szélnyíródás jön 
létre. Ez a szélnyíródás alakítja ki a hullámszerkezetet (undulatus). 
A széles, párhuzamos szalagokba rendeződő vagy sávozást mu- 
tató rétegfelhő látszólag a horizont valamely pontjához konver- 
gál, mintha sugarak indulnának ki ebből a pontból, képünk jobb 
alsó sarkából. 

IX. tábla 


1. Altostratus opacus, Altocumulus — középmagas, vastag réteg- 
felhő; középmagas gomolyfelhő. Az összefüggő felhőtakaró a 
horizont közelében felszakadozott, itt a középmagas réteg és 
gomoly közötti átmenet jól látható. A felhőformáknak ez a gya- 
kori váltakozása, egymásba való átalakulása mutatja, hogy a ma- 
gasban soha nincs nyugalom. 


2. Nimbostratus — esőrétegfelhő. Sűrűbb és sötétebb az Altostra- 
tus opacusnál, alapja viszonylag alacsonyan helyezkedik el, és ál- 
talában nehezen kivehető. Gyakran megfigyelhető, hogy a nim- 
bosztrátusz vastagodó altosztrátuszból alakul ki, a felhőalap foko- 
zatos süllyedése útján. A nimbosztrátusz olyan vastag és sötét, 
hogy teljesen eltünteti a Napot. A felhőből folytonosan hulló, 
egyenletes eső vagy hó következtében a felhő alapja elmosódik, 
és gyakran alacsony, tépett foszlányok jelennek meg, amelyek 
beleolvadhatnak a nimbosztrátuszba, de el is különülhetnek tőle. 
A nimbosztrátusz általában nagy területre terjed ki, és jelentős 
vastagságot ér el. Vízcseppecskéket — néha túlhűlt állapotban le- 
vőket -, hókristályokat vagy -pelyheket tartalmaz. 


3. Nimbostratus, Stratus fractus — esőrétegfelhő, alatta rétegfoszlá- 
nyok. Az égboltot teljes egészében borító felhő a nimbosztrátusz, 
alatta különböző megvilágítású, egymástól többé-kevésbé elkü- 
lönülő foszlányok a Stratus fractusok mint kísérőfelhők. Ezek a 
nimbosztrátusz alatt a csapadék hatására benedvesedő rétegben a 
kavargó, turbulens mozgások eredményeként jönnek létre. 

X. tábla , 


1. Cirrus fibratus, Cumulus — fonalas magas szintű felhő, alatta 
gomolyfelhők. Napközben a láthatárhoz nem túl közel eső cir- 
ruszok a legfényesebbek az összes felhőfajta között. Amikor a Nap 
már közel van a horizonthoz, az alacsony szintű felhők sárga vagy 
narancsszínű elszíneződést mutatnak, míg a cirruszok továbbra is 
fehérek maradnak. Mikor a Nap a horizont alá süllyed, a zenit 
közelében levő cirruszok először sárgás, majd vöröses, végül 
szürke színt öltenek. A színsorozat fordított sorrendben jelenik 
meg hajnalban. A horizont közelében levő cirruszok gyakran sár- 
gás vagy narancsszínben izzanak, mert a belőlük jövő fény igen 
vastag levegőrétegen halad át, míg az észlelőhöz jut. 


2. Stratocumulus, Cumulus — réteges gomoly és alacsony szintű 
gomoly. A sztratokumulusz szürke vagy fehéres árnyalatú felhő- 
pad, felhőtakaró vagy felhőréteg, csaknem mindig meglehetősen 
sötét részekkel. A sztratokumuluszt néha össze lehet téveszteni a 
sötétebb altokumuluszokkal. Ha azonban a felhőelemek széles- 
sége 5 foknál nagyobb szögben látszik, akkor a felhő sztratoku- 
mulusz. Létrejöhet nimbosztrátusz alatt az elpárolgó csapadék ál- 
tal benedvesedő rétegek turbulens mozgásai következtében (Sc. 
nimbostratogenitus) vagy a nimbosztrátusz átalakulása útján is 
(Sc. nimbostratomutatus), továbbá kumuluszok szétterüléséből 
(Sc. cumulogenitus). A sztratokumulusz lehet gyengülő front 
kísérőfelhőzete is, ilyenkor a barométer emelkedő légnyomást 
mutat, de helyi hatások miatt is kialakulhat, ha a függőleges 
mozgások a magasban levő záróréteg alatt szétterülnek. 


22 


XI. tábla 


1. Hidegfront. A nem túl fejlett hidegfront csak átmeneti felhősö- 
dést és némi szélerősödést okoz. Az erőteljes hidegfrontnak viszont 
jellegzetes, túlnyomórészt gomolyos felhőkből álló és meglehető- 
sen kiterjedt felhőrendszere van. Ismerkedjünk most meg a hideg- 
fronttal. A hideg levegő előrehaladása közben beékelődik a meleg 
levegő alá, mialatt a két légtömeg határán heves föláramlás kez- 
dődik. A talaj közelében a súrlódás fékezi a hideg légtömeg moz- 
gását, ezért gyakran előfordul, hogy a magasban a hideg levegő 
egy része előresiet. Így az alul meleg, fönt hűvösebb légtömegek 
labilis rétegződést alakítanak ki. Ilyenkor a hidegfront előtt, 
mintegy előhírnökként, középmagas pamacsfelhők jelzik a kö- 
zelgő időromlást. A hidegfront megérkezésekor a lökésszerű szél 
megerősödik, és legtöbbször északnyugatira, északira fordul. A hi- 
degfront mozgási sebessége általában 35-40 km óránként. 


2. Hidegfront stabilis levegővel. Ha a lassan mozgó hidegfront 
stabilis meleg levegővel találkozik, az időjárás és a felhőzet alakja 
erősen hasonlít a melegfrontéhoz. A szél egyenletesebb, és nem 
olyan erős, mint általában a hidegfrontoknál. A felhőzet inkább 
réteges szerkezetű, az eső pedig zömmel a front átvonulása után 
esik. Tudnunk kell azonban, hogy a csapadékhuliás nem föltétle- 
nül kísérője a hidegfrontnak vagy más frontoknak. Előfordulhat, 
hogy a front nem elég erőteljes ahhoz, hogy a felhőzetből csapadék 
képződjön, illetve a gyenge csapadék elpárolog a levegőben, mi- 
előtt elérné a talajt. 

XII. tábla 


1. Cumulus mediocris — mérsékelt, függőleges kiterjedésű gomoly- 
felhő. Általában nem ad csapadékot. A lapos gomolytól az külön- 
bözteti meg, hogy a föláramlások valamivel erősebbek, a föl- 
áramló levegő alacsonyabb szinten válik telítetté, a záróréteg 
pedig magasabban található. A föláramlást nemcsak a talajközeli 
légrétegeket erősen fölmelegítő napsütés indíthatja meg, hanem 
a hidegfronttal érkező hűvösebb légtömegek is. Ha ugyanis hideg 
levegő áramlik melegebb talajfelszín fölé, akkor a légtömeg a talaj 
felől melegedni kezd, és labilissá válik. Ha a kumuluszcsúcsok 
elérik a magasan levő záróréteget, szétterülnek, és átalakulnak 
altokumulusszá vagy sztratokumulusszá, amely aztán gyakran 
hosszú ideig fennmarad. A hidegfront közeledését a légnyomás 
süllyedése jelzi. 


2. Cirrocumulus altocumulomutatus — magas szintű gomolyfelhő, 
amely középmagas gomolyokból alakul át. A hidegfront átvonu- 
lása során a felhők változatos formáit hozza létre. A nyári nap- 
sütés nappal erősen hozzájárul a gomolyfelhők kialakításához. 
Késő délután azonban, különösen ha a front nem elég erős, a g0- 
molyképződés megszűnik. Ilyenkor a gomolyfelhők csúcsai átala- 
kulhatnak altokumuluszokká (középmagas gomolyokká), ezek 
tovább alakulhatnak cirrokumulusszá, mint ezt képünk is mutatja. 
A cirrokumulusz abban különbözik a cirrusztól, hogy vagy redős, 
vagy igen kis felhőcskékre esik szét, az altokumulusztól pedig 
abban, hogy legtöbb eleme igen kicsi, továbbá nincs önárnyéka. 

XIII. tábla 


1. Cirrocumulus altocumulomutatus — magas szintű gomolyfelhő, 
amely középmagas gomolyokból alakult át. Az előző képen látott 
átalakulás egy későbbi stádiuma látható ezen a felvételen. A kö- 
zépmagas gomolyfelhők (altokumuluszok) építőanyagai apró víz- 
cseppek, emiatt a felhők nagyobb tömbjei átlátszatlanok és éles 
körvonalúak. Igen alacsony hőmérsékleten azonban jégkristályok 
is kialakulhatnak bennük. Ha a továbbiak során a vízcseppecskék 
elpárolognak, a felhő anyaga teljes egészében jéggé alakulhat, 
és elveszti éles körvonalait. A cirrokumulusz kizárólag jégkristá- 
lyokból áll, erősen túlhűlt (fagypont alatti hőmérsékletű) víz- 
cseppek is előfordulhatnak benne, de ezek gyorsan kifagynak. 
A felhőn olykor szivárványszerű elszíneződés (irizáció) vagy a 
Nap körül udvar figyelhető meg. 


2. Cirrocumulus stratiformis — magas szintű gomolyfelhőréteg, 
illetve lepel. A felhőréteg az égbolt jelentős részére kiterjed, rajta 
lyukak, hasadások figyelhetők meg, ugyanakkor a felhőzet he- 
lyenként apró, fehér rögökre töredezett. A cirrokumulusz gyakran 
cirusszal vagy cirrosztrátusszal vagy mindkettővel társulva jele- 
nik meg. A képen a horizont közelében távoli cirrosztrátuszt lát- 
hatunk. A cirrokumulusz ismertetőjele, hogy vékony, fehér, ön- 
árnyék nélküli felhőpadot, felhőlepelt vagy felhőréteget képez, 
amely igen apró szemcsés, fodorszerű elemekből áll. Ezek egybe- 
olyadhatnak, vagy elkülönülhetnek egymástól, és többé-kevésbé 
szabályos elrendeződést vehetnek fel. Az elemek legtöbbjének 
látszólagos szélessége kisebb, mint egy fok. 

XIV. tábla 


1. Felvonuló Stratocumulus —réteges gomolyfelhő, amelynek meny- 
nyisége fokozatosan növekszik. Gyakran alakul ki sztratokumu- 
lusz gomoly- vagy zivatarfelhő szétterülése során (Sc. cumuloge- 
nitus, illetve Sc. cumulonimbogenitus). A gomoly- vagy zivatar- 
felhőt létrehozó feláramlások stabilabb levegőrétegbe hatolva 
lelassulnak. A gomolyos felhők ilyen réteghez közeledve hajla- 
mosak a szétterülésre, sztratokumulusz-padokat hozva létre. Nem 
ritka eset, hogy az eredeti gymolyok később feloszlanak, és csak a 
sztratokumulusz-padok maradnak. Ilyen értelemben a sztrato- 
kumuluszt maradékfelhőnek is nevezhetjük. A képen látható réte- 
ges gomoly a reggeli órákban kezdett terjeszkedni az égen, és egy 
közeledő hidegfronton előzőleg kifejlődött hatalmas zivatarfelhő- 
rendszer maradványaként kísérte a frontot. A sztratokumulusz 
vízcseppekből áll, amelyekhez esőcseppek és hódara is társulhat- 
nak. Ebből a felhőtípusból néha csapadék is hullhat (Sc. praecipi- 
tatio), ennek mennyisége azonban mindig csekély. 


2. Altocumulus duplicatus — kétrétegű, középmagas gomolyfelhő. 
Az altokumulusz kialakulásának kezdeti stádiumában gyakran 
kis horizontális kiterjedésű, viszonylag sima felhő. Ezután indul 
meg a felhő feloszlása ritmikusan elhelyezkedő kis elemekre, ame- 
lyek lemezes vagy mozaikszerű alakzatot mutatnak. Az altoku- 
mulusz gyakran lép fel egyidejűleg különböző magasságú réte- 
gekben (duplicatus), és sokszor kíséri altosztrátusz. Az utóbbi 
esetben a levegő gyakran homályossá válik az altokumulusz- 
takaró alatt vagy az ezt alkotó elemek között. Az altokumulusz- 
réteg olykor altosztrátusszal téveszthető össze. Bizonytalanság 
esetén akkor tekintjük a felhőt altokumulusznak, ha meg tudunk 
győződni lemezecskék, kis párnák, hengerkék stb. megjelenéséről. 

XV. tábla 


1. Cumulonimbus calvus; Cirrus fibratus, intortus — csupasz zivatar- 
felhő; magas szintű rostos, kuszált felhő. A zivatarfelhő tetejéről 
hiányzik a jellegzetesen szétterülő üllő, amilyet a IV. táblán már 
láthattunk. A tornyos gomolyfelhőtől (Cumulus congestus) többek 
között az is megkülönbözteti, hogy gyakran villámlás és menny- 
dörgés kíséri. Létrejöhet elszigetelten, helyi tényezők hatására is 
az erős nyári napsütésben, de az egész országra kiterjedő zivatar- 
felhő-képződés nálunk elsősorban a hidegfront kísérője. A hideg- 
front közeledését a légnyomás süllyedése is jelzi. Zivatarfelhő rit- 
kábban a téli hónapokban is kialakulhat olyankor, ha a hidegfron- 
tot megelőzően szokatlanul enyhe az idő. A hidegfront érkezését 
ilyenkor heves viharok, erős szélrohamok jelzik. A nagyon szabály- 
talanul görbülő cirruszszálak szeszélyes gubancba csavarodva azt 
mutatják, hogy a nyugtalan légmozgások a nagy magasságokra is 
átterjedtek. 


2. Cumulonimbus capillatus, incus — borzas zivatarfelhő üllővel. 
A kumulonimbusz felső része cirrusszerű, azaz határozottan rostos 
képződményeket mutat; gyakran üllő alakú (incus), máskor többé- 
kevésbé alaktalan hajgubancra emlékeztet. A Cumulonimbus ca- 
pillatust sokszor kíséri zápor, sőt néha jégeső és heves széllökés is. 
A zivatarképződés előtt és a zivatarfelhő kialakulásának kezdete- 
kor a barométer a légnyomás süllyedését mutatja. 

XVI. tábla 


1. Cumulonimbus incus — zivatarfelhő üllővel. A zivatarfelhőt 
mindig heves, fölfelé irányuló légmozgások hozzák létre. Heves 
föláramlások alakulnak ki egyebek között olyankor, amikor az 
erősen fölmelegedett levegőt az odaérkező hidegfront a magasba 
kényszeríti. Ilyenkor rövid idő alatt, általában néhány órán belül 
átalakul az égkép: az eredetileg nyugodtnak, veszélytelennek lát- 
szó altokumulusz vagy sztratokumulusz-pamacsokból zivatar- 
felhő képződik (Cb. altocumulogenitus, Cb. stratocumulogenitus), 
az előbbi esetben a felhőalap a szokottnál jóval magasabban lehet. 
Az esetek többségében a kumulonimbusz kialakulása során át- 
megy a Cumulus congestus (tornyos gomoly) stádiumon. A ziva- 
tarfelhő vízcseppekből és — különösen a felső részén — jégkristá- 
lyokból áll, de tartalmaz nagy esőcseppeket és sokszor hópelyhe- 
ket, hódarát, jégdarát vagy jégesőszemeket is. A vízcseppecskék 
és esőcseppek egy része túlhűlt állapotban lehet. 


2. Cumulonimbus arcus — boltíves zivatarfelhő. A. kumulonim- 
busznak csak két fajtáját különböztetjük meg: csupasz (calvus) 
és borzas (capillatus) zivatarfelhőt. Ezeken belül nincsenek vál- 
tozatok, de vannak járulékos alakzatok és kísérőfelhők. Ilyenek a 
szétterülő üllő alakzatok (incus), amilyet az előzőekben márláttunk 
(IV. tábla 1. kép; XV. tábla 2. kép és XVI. tábla 1. kép), továbbá 
a képen látható gallér vagy boltív (arcus) is, amely rendszerint 
az igen heves hidegfrontbetörések alkalmával képződik. Az erős 
hidegfront megérkezésével az ég képe fenyegetővé válik, vastag, 
sötét felhőzet borítja be az eget, a zivatarfelhő alján változatos 
alakzatok figyelhetők meg. A légnyomás hirtelen és erőteljesen 
emelkedni kezd. 


34 


XVII. tábla 


1. Cumulonimbus arcus, pannus — boltíves zivatarfelhő, alatta 
tépett felhőfoszlányokkal. Ha a hidegfront haladási irányába 
nézve a front mögött nagyon hűvös, előtte pedig rendkívül meleg 
és nedves levegő található, akkor a felszálló mozgások különösen 
hevesek lesznek. A hidegfront több száz km hosszú és néhányszor 
tíz km széles, összefüggő, vastag felhőtakarót alakít ki, amely 
sötét tömegként borítja be az eget. A zivatarfelhőből lezúduló eső 
benedvesíti a felhő alatti légrétegeket. Ebben a nedves légrétegben 
a heves, kavargó mozgások különféle felhőalakzatokat hoznak 
létre, például tépett foszlányokat (pannus). 


2. Cummulonimbus arcus, mamma — boltíves zivatarfelhő, tömlősze- 
rű felhőalappal. Az erősen kifejlődött zivatarfelhők alsó felületén 
olykor határozott domború formák, mammák jelennek meg. Ezek 
oly módon képződnek, hogy az előzőleg egységesebb felhőtömeg- 
ből a lazább részek kipárolognak, gyakrabban pedig úgy, hogy 
a gomolyfelhő tömege még a felhőképződés állapotában szétterül. 
Ilyenkor a hűvös, nedves levegő átmenetileg lefelé is fejleszt dudo- 
rokat. A fenyegetően sötét felhőtömeg nagy vastagságra és sűrű- 
ségre vall. A hidegfront megérkezésétől kezdve a légnyomás erő- 
teljesen emelkedni kezd. 

XVIII. tábla 


1. Cumulonimbus, virga — zivatarfelhő esősávval. A zivatarfelhő 
alapja és a látóhatár közötti világosabb háttérben elmosódott, sötét 
függöny formájában (a kép jobb oldalán) fölfedezhetők az eső- 
sávok, a virgák. A zivatarfelhő felső részében a vízcseppecskék 
jégszemekké fagynak, az erőteljes föláramlás azonban a jégsze- 
meket magával ragadja és továbbemeli. Eközben egyre több víz- 
cseppecske fagy hozzájuk, a jégszemek pedig fokozatosan meg- 
híznak. Végül a föláramló levegő már nem tudja továbbemelni 
őket, hullani kezd a jég. Az alsóbb légrétegekben a jég többnyire 
elolvad, és a felhőből már eső formájában hullik le a talajra. 
Előfordul, hogy az esősáv, a virga nem éri el a talajt, mert esés 
közben a vízcseppek elpárolognak. 


2. Cumulus congestus — tornyos gomolyfelhő erős széllel. A hideg- 
front egyik fontos jellegzetessége, hogy a változások gyorsabban 
játszódnak le benne, mint akár a meleg-, akár az okklúziós front- 
ban (VI. tábla, illetve XXI. és XXIV. tábla). A felhőzet viszonylag 
gyorsan megnövekszik, hirtelen esni kezd az eső, a szél megerősö- 
dik, a front átvonulása után pedig rövid idő alatt felszakadozik 
a felhőzet, csak a szél marad még egy ideig erős. A hidegfront 
mögött, a beáramló hűvös levegőben azonban az egyensúlyi 
állapot labilis, ezért front mögötti, azaz posztfrontális gomoly- 
vagy tornyos gomolyfelhők képződnek. A magasban uralkodó 
erős szél miatt a felhőtornyok megdőlnek, amint ez a felvételen is 
jól látszik. A barométer a front mögött rendszerint a légnyomás 
emelkedését jelzi. 

XIX. tábla 


1. Altocumulus stratiformis és Altocumulus lenticularis — közép- 
magas gomolyokból álló felhőréteg, lencse alakú képződménnyel. 
A hidegfront mögötti hideg levegőben a leszálló légmozgások a 
jellemzőek. Ezért bármilyen fenyegető volt is az égkép a hidegfront 
közeledésekor és megérkezésekor, a front átvonulása után a fel- 
hőzet gyorsan felszakadozik, és itt-ott előbukkan az ég. A leszálló 
légmozgás legömbölyíti a felhőszegélyeket, ezért a felhőszélek 
helyenként éles körvonalúak lesznek. Az ovális, lencse alakú 
(lenticularis) felhőformák megjelenése a leszálló légmozgást jelzi. 
A front után a légnyomás viszonylag magas; ha újabb front nem 
közeledik, akkor áll, vagy mérsékelten tovább emelkedik. 


2. Altocumulus stratiformis — középmagas gomolyokból álló fel- 
hőréteg. A zivatarfelhő valóságos , felhőgyárként" működik. Ha- 
talmas, függőleges kiterjedése miatt az alacsony, középmagas és 
magas szintekben egyaránt létrehoz kísérő- vagy maradvány- 
felhőzetet. A hidegfront átvonulása után a leszálló légmozgások 
gyorsan feloszlatják a zivatarfelhőket, de a maradványfelhők még 
sokáig megmaradnak, és önálló életet élnek: megritkulnak, majd 
újra összeállnak, lepelt, rétegeket alkotnak. A frontot kísérő 
viharos szél elcsendesedik, az égkép vihar utáni nyugalmat áraszt. 

XX. tábla 


1. Stratocumulus cumulogenitus — réteges gomolyfelhő, amely go- 
molyok vagy zivatarfelhő szétterüléséből alakult át. Az égkép itt 
is, akárcsak előző képünkön, vihar utáni nyugalmat áraszt. A ré- 
teges gomolyfelhő igen sokféle módon jöhet létre, illetve sok más 
felhőtípusból alakulhat át. Keletkezhet esőrétegfelhő átalakulása 
útján (Sc. nimbostratomutatus), valamely sztrátuszréteg megeme- 
lődése során vagy egy meglevő sztrátusztakaró hullámokat ki- 
alakító átalakulásával (Sc. stratomutatus). Sztratokumulusz gyak- 
ran képződik kumulusz vagy kumulonimbusz szétterülése során 
(Sc. cumulogenitus). Ez utóbbi felhőtípus tehát a nappali gomoly- 
képződés vagy a hidegfront maradványfelhőzete. 


2. Altocumulus lenticularis — lencse alakú, középmagas gomolyfel- 
hő. Ez a felhőfajta rendszerint olyankor jelenik meg, amikor a 
felhőépítő föláramlásokat viszonylag rövid időn belül a leszálló 
légmozgások uralma váltja fel. A leszálló légmozgások ugyanis 
nemcsak feldarabolják a meglevő felhőtakarót, hanem a széleiken 
legömbölyítik, , lecsiszolják", így a többé-kevésbé laposan elterülő 
felhődarabok elnyúló, lencsére vagy mandulára emlékeztető alakot 
öltenek. Mivel a hidegfront előtt heves felszálló, mögötte pedig 
leszálló légmozgás uralkodik, ezért a hidegfront átvonulása után 
gyakran jelenik meg Altocumulus lenticularis. Létrejöhet azonban 
a nappali gomolyképződés elmúltával, a késő délutáni vagy esti 
órákban is. 

XXI. tábla 


1. A ciklon szerkezete. A felhőképződésben fontos szerepet játszó 
frontok rendszerint alacsony nyomású légköri képződményekhez, 
a ciklonokhoz kapcsolódnak. A nálunk előforduló ciklonokban 
fejlődésük kezdetén, a ciklon nyugati felében hidegfront található, 
keleti részén pedig melegfront. A ciklon rendszerint nyugatról 
kelet felé mozog, ezért hozzánk először a melegfrontja érkezik 
meg, amit a réteges felhők megjelenése jelez. A melegfront után 
a felhősödés átmenetileg csökken, ilyenkor az úgynevezett meleg- 
szektorban vagyunk. Ezután nyugat felől megérkezik a hidegfront, 
amelynek felhőzete többnyire gomolyos szerkezetű. A hidegfront 
mozgása azonban gyorsabb, mint a melegfronté, ezért a ciklon 
fejlődése során utoléri a melegfrontot, és így új fronttípus alakul 
ki: az okklúziós front. Meg kell azonban jegyeznünk, hogy hazánk 
területére csak ritkán érkeznek szabályos egymásutánban a me- 
leg- és a hidegfrontok. 


2. Okklúziós front. Kialakulása a ciklon fejlődésének csúcsát 
jelenti. A fiatal okklúziós front felhőrendszere hatalmasan kiter- 
jed, többé-kevésbé összefüggő felhőtakaróként 3-5 millió négy- 
zetkilométernyi területet is elboríthat. Ezt a hatalmas felhőtakarót 
először a meteorológiai műholdak fényképezték le teljes nagysá- 
gában (XXIV. tábla). A földről figyelve csupán azt tapasztaljuk, 
hogy napokig borult vagy erősen felhős az ég. A borult idő tar- 
tóssá válik, ha az okklúziós front mozgása lelassul, és veszteglő 
fronttá alakul. Ilyenkor csak az okklúziós front lassú feloszlása 
hozhatja meg a felhőzet felszakadozását. 

XXII. tábla 


1. Stratocumulus lacunosus — réteges gomolyfelhő, amelyben töb- 
bé-kevésbé szabályosan elhelyezkedő lyukak figyelhetők meg, 
ezek széle néhol , rojtos". A részletek gyakran változnak. A sztra- 
tokumulusz első pillantásra a középmagas gomolyfelhőhöz hason- 
lít (Altocumulus), de általában csekélyebb magassága következ- 
tében elemei nagyobbak, és időnként simábbaknak tűnnek az 
altokumulusz-bárányoknál. A hengerek és a nagy, lekerekített 
tömbök kiterjedt takarót alkotnak. Az elemek meglehetősen la- 
posak. A réteges gomolyfelhők kialakulásáról már többször is 
szó volt az előzőekben (X. tábla 2. kép; XIV. tábla 1. kép; XX. 
tábla 1. kép). A fokozatosan vékonyodó sztratokumulusz gyakran 
mint elöregedő okklúziós front maradványfelhőzete jelenik meg. 


2. Stratocumulus perlucidus — olyan réteges gomolyokból álló 
felhőtábla, amelynek elemei elég távol vannak egymástól ahhoz, 
hogy a köztük levő réseken át a Napot, a Holdat, az ég kékjét 
vagy a magasabb felhőket megfigyelhessük. Az égbolt nagy 
részét beborító, láthatóan vékonyodó réteges gomolyfelhő rend- 
szerint elöregedett okklúziós front felhőzetének maradványa. 
Ebben az esetben előfordul, hogy a sztratokumulusz változatai a 
következő sorrendben figyelhetők meg: 1. sűrű, folytonos vagy 
csaknem folytonos felhőtábla, amely teljesen eltakarja a Napot 
vagy a Holdat (Sc. opacus); 2. felszakadozó felhőtábla, kezdődő 
résekkel (Sc. lacunosus); 3. szétnyíló felhőtábla, amelynek résein 
át itt-ott láthatóvá válik a Nap vagy a Hold (Sc. perlucidus); 
4. egyik pontján sem túlságosan vastag felhőpad, amely legna- 
gyobb részén elég áttetsző ahhoz, hogy a Nap vagy a Hold hely- 
zetét rajta keresztül megállapíthatjuk (Sc. translucidus). 

XXIII. tábla 


1. Altocumulus translucidus, stratocumulomutatus — áttetsző kö- 
zépmagas gomolyfelhő, amely réteges gomolyfelhő felbomlása 
útján alakult ki. Az előző táblán látott felhőátalakulás folytatása- 
ként a réteges gomolyfelhő tovább vékonyodik, és már csak a 
magasabb részei maradtak meg: átalakult áttetsző középmagas 
gomolyfelhővé. Az altokumuluszok általában apró vízcseppekből 
állnak. Erre abból következtethetünk, hogy nagyobb elemei alig 
átlátszóak, és az elkülönülő elemek körvonala éles. Nagyon ala- 
csony hőmérsékleten jégkristályok is kialakulhatnak benne. Ha a 
továbbiakban a cseppecskék elpárolognak, a felhő anyaga teljes 
egészében jéggé alakulhat, és nagyobb elemei elvesztik éles körvo- 
nalaikat. 


2. Altocumulus translucidus — áttetsző középmagas gomolyfelhő. 
Olyan altokumulusz-takaró, amelynek a legnagyobb része elég 
áttetsző ahhoz, hogy a Nap vagy a Hold helyét megállapíthassuk. 
Ez a változat gyakran a stratiformis (rétegszerű) és lenticularis 
(lencse alakú) fajtákon belül jelenik meg. Az altokumulusz-felhők 
vékonyabb részein gyakran irizálást, vagyis a napkorong (esetleg 
holdkorong) körül szivárványszínű fényjelenséget figyelhetünk 
meg, amit az apró vízcseppecskéken megtörő fény hoz létre. A je- 
lenség olyankor lép fel, amikor a felhő építőanyaga igen parányi 
és egynemű részecskékből áll. 

XXIV. tábla 


1. Fiatal ciklon felhőzete műholdról fényképezve. A Tyros-IV 
amerikai műhold által készített felvétel (770 km magasságból). 
A képen baloldalt a hidegfront, jobboldalt a melegfront felhőzete 
látható, a kettő között viszonylag kevés felhővel az úgynevezett 
nyílt melegszektor. 


2. Kezdődő okklúzió műholdról fényképezve. Néhány nappal ké- 
sőbb a hidegfront lassan utoléri a melegfrontot, és megkezdődik 
az okklúziós folyamat. A melegszektor is egyre jobban megtelik 
felhővel, de azért a hidegfront zárt felhőzete éles körvonalaival 
még jól kivehető. 


3. Okklúziós front felhőzete jól fejlett ciklonban. Műholdfelvétel 
TTO km magasságból. A hidegfront teljes hosszában utolérte a 
melegfrontot, és egyesült vele; a két frontból közös okklúziós 
front alakult ki, amelynek hatalmas felhőrendszere el sem fér 
a fényképen. 


4. Feloszló okklúziós front műholdról fényképezve. A hatalmas 
felhőrendszer egyre jobban feldarabolódik, a még összefüggő 
felhőtakarók spirális alakot mutatnak, amely megfelel a ciklo- 
nokban uralkodó alapvető áramlási iránynak. Körülbelül ezer 
méter fölötti magasságban ugyanis, ahol a felhők nagy része 
elhelyezkedik, és ahol a talajfelszínnel való súrlódás már elhanya- 
golható, a levegő spirális alakban áramlik a ciklon középpontja 
felé. A felhőzet felszakadozása a ciklon gyengülését jelzi. 

XXV. tábla 


1. Stratocumulus — felvonuló réteges gomolyfelhő. Az előzőekben 
megismerkedtünk a meleg-, hideg- és az okklúziós front jellegze- 
tes felhőtípusaival. A frontok azonban nem mindig egyformán fej- 
lettek, sőt nálunk gyakoribb a kevésbé fejlett vagy már gyengülő 
fronttípus. Ennek felhőzete is más, viszonylag erősen töredezett, 
nem túl vastag és tömött, legtöbbször hiányzik a csapadék, vagy 
csak jelentéktelen mennyiség hullik belőle. Az eléggé lazán össze- 
függő felhőtakaró mégis az égbolt jelentős részére kiterjed. A ke- 
vésbé fejlett vagy gyengülő front felhőzete együtt vonul a fronttal, 
tehát a front közeledésével fokozatosan beborítja az eget, de jelen- 
tősebb időromlást vagy csapadékhullást nem okoz. Előfordulhat 
azonban, hogy a gyengébb frontot néhány óra múlva erősebb 
front követi. Ezért érdemes az égre gyakran felpillantani, 


2. Cirrocumulus, Cirrostratus — magas szintű gomoly- és réteg- 
felhő. A cirrokumulusz vékony, fehér, önárnyék nélküli felhő- 
lepel vagy felhőréteg, amely igen apró szemcsés, fodorszerű ele- 
mekből áll. Ezek egybeolvadhatnak, vagy elkülönülhetnek egy- 
mástól, és többé-kevésbé szabályos elrendeződést vehetnek fel. 
Az elemek legtöbbjének látszólagos szélessége kisebb, mint egy 
fok. A cirrosztrátusz-felhők gyakran alakulnak át cirrokumu- 
lusszá (Cc. cirrostratomutatus). Ez jól látható a képen is: a kép 
alsó felében, a látóhatáron közelebb cirrosztrátusz, a kép felső 
felében cirrokumulusz figyelhető meg. 

XXVI. tábla 


1. Stratocumulus, Altostratus — réteges gomoly- és középmagas 
rétegfelhő. A különböző felhőtípusok egymást kialakító hatásá- 
nak szép példáját láthatjuk a képen. Az átvonuló front közép- 
magas rétegfelhőzete elég sűrű ahhoz, hogy eső hulljon belőle. 
A kihulló eső átnedvesítette az alatta levő légrétegeket, amelyek- 
ben a kavargó, turbulens mozgások réteges gomolyfelhőt alakí- 
tottak ki (Sc. altostratogenitus). Az altosztrátusz-réteg abban kü- 
lönbözik a hasonló külsejű esőrétegfelhőtől (nimbosztrátusz), 
hogy vannak rajta olyan vékonyabb részek, amelyeken a Nap, 
hacsak halványan is, de felfedezhető. Nem tévesztjük össze az 
altosztrátuszt a sztrátusszal, ha figyelembe vesszük az altosztrátusz 
jellegzetes , homályos üveg" hatását. 


2. Cirrostratus — nem változó magas szintű réteg (fátyolfelhő). 
A magas szintű felhők különféle légköri mozgások során alakul- 
hatnak ki. Ezek között vannak olyanok, amelyek az időjárás je- 
lentős romlását okozzák (erősen fejlett frontok előhírnökei), de 
vannak olyanok is, amelyek csupán a légkör magasabb rétegeire 
korlátozódnak, és semmilyen időromláshoz nem vezetnek. Éppen 
ezért igen fontos különbséget tenni a felvonuló, egyre növekvő 
mennyiségű magas szintű rétegfelhők és az átmenetileg megjelenő 
vagy mennyiségüket sokáig nem változtató cirrosztrátuszok kö- 
zött. Képünk az utóbbira mutat be példát. 

XXVII. tábla 


1. Altocumulus stratiformis — rétegszerű középmagas gomolyfelhő. 
Képünk azt az időszakot mutatja, amikor az országos esőt hozó 
front már elvonult, felhőzete felszakadozott. A légnyomás egyen- 
letesen és tartósan emelkedik. A front mögött a leszálló légmoz- 
gások veszik át az uralmat, ezek legömbölyítik, legyalulják a felhők 
szegélyét. A középmagas gomolyfelhőpadok egymástól meglehe- 
tősen eltávolodtak, közöttük jókora rések, hézagok nyílnak, ame- 
lyeken át előtűnik az ég kékje. Az erősen szétterülő, lapos felhő- 
formák itt-ott lencse alakot öltenek (Ac. lenticularis). Ez a felhő- 
típus tehát az időjárás határozott javulását jelzi. 


2. Altocumulus stratiformis, lenticularis — az előző képen bemu- 
tatott felhőnek egy későbbi változata. Az egymástól fokozatosan 
eltávolodó felhőpadok között egyre nagyobb darab látszik az 
égből. A leszálló légmozgások szárító hatása miatt a felhőzet 
mennyisége rohamosan csökken. Még jól látszanak a legyalult 
szegélyű, lencse alakú felhőformák (lenticularis). A kép felső 
részén kisebb-nagyobb, feltöredezett középmagas felhőrögök je- 
lennek meg. Ezeket a fehér, sorokba vagy laza tömbökbe rende- 
ződött felhőrögöket bárányfelhőknek is szokták nevezni, bár a 
cirrokumuluszokra ez a név jobban illik. A felhőrések között elő- 
bukkanó ég tiszta, nincs rajta más, egymás fölött elhelyezkedő 
felhőtípus. Ez arra utal, hogy a magasban is leszálló légmozgás 
uralkodik, ezért a közeli napokban tartósan száraz, napos idő 
várható. 

XXVIII. tábla 


1. Cumulus pileus — gomolyfelhő sapkával. Ezzel a felhőtípussal 
az V. táblán már találkoztunk. A nyári hónapokban az erős nap- 
sütés hatására szinte törvényszerűen kialakulnak a többé-kevésbé 
feltornyosodó nappali gomolyok. Az erőteljesen magasba törő 
légáramlás, amely a gomolyfelhőt is fölépíti, néha zárórétegbe 
ütközik. Ha a feláramlás nem elég erős, akkor a záróréteg alatt 
elhal, lapos marad a felhő. Ha azonban a fölfelé igyekvő meleg 
levegőnek nagy a nedvességtartalma, a kicsapódó sok nedvesség- 
ből felszabaduló hő tovább segíti a levegő föláramlását. Így képes 
lesz megemelni a záróréteget is. Emelkedés közben a záróréteg 
maga is hűlni kezd, benne finom, fátyolszerű rétegfelhő keletkezik. 
Ez a gomolyfelhő tetején vagy oldalán látható sapka (pileus). 


2. Altocumulus és Cumulus — középmagas és alacsony szintű g0- 
molyok. A képen jól megfigyelhetjük, hogy a gomolyfelhők két 
különböző magasságban helyezkednek el. Az alacsony szintű 
gomolyok 1000-2000 méter között találhatók, az altokumuluszok 
magassága 3000-4000 méter lehet. A középmagas gomolyok ha- 
talmas tömbjei a nemrég elvonult front egész országot beborító 
felhőzetének maradványai. Az alattuk képződött alacsony szintű 
gomolyok annak következtében jöttek létre, hogy a front mögötti 
hűvös levegő a meleg talajfelszínnel érintkezve alulról fölmeleg- 
szik. A talajközeli meleg levegő pedig hajlamos arra, hogy a ma- 
gasba emelkedve gomolyfelhőket építsen fel. A gomolyfelhők 
azonban meglehetősen laposak, és viszonylag kicsik. Ez arra utal, 
hogy a levegő elég száraz, komolyabb időromlásra nem kell 
számítani. 

XXIX. tábla 


1. Cumulonimbus calvus — csupasz zivatarfelhő. Lenyűgöző lát- 
vány, amikor a nyári égbolton megjelennek a magasba törő, ha- 
talmas, kelvirágra emlékeztető tornyos gomolyok, majd a fejlődés 
csúcsán kialakuló zivatarfelhő. Ha ilyenkor néhány percen át 
figyeljük a felhőket, észrevehetjük, milyen gyorsan növekednek: 
20-30 perc alatt a gomolyok csúcsa elérheti a 6-7 km magasságot! 
Elképzelhetjük, hogy milyen viharosan tör a magasba a levegő 
a felhők belsejében. Éppen ezért még a nagy utasszállító repülő- 
gépek is igyekeznek elkerülni a tornyos gomolyokat és a zivatar- 
felhőket. Ha mégis belerepülnek egy-egy kiálló felhőtoronyba, a 
gép utasai úgy érzik, jókora hullám kapta a hátára őket: hirtelen 
fölfelé, majd lefelé tartó dobást éreznek. A felhő felső részében 
található túlhűlt vízcseppek más veszélyt is rejtenek : a kormányzó- 
felületekre fagyott jégpáncél akadályozza a repülőgép irányítását. 


2. Cirrus fibratus és Cirrus castellanus — rostos és tornyosodó 
magas szintű felhő együtt. A cirruszok kimeríthetetlen forma- 
gazdagságát bizonyítja ez a kép. Itt a cirruszfelhő két különböző 
fajtája együtt jelent meg: a jóval gyakoribb fibratus és a ritkább 
castellanus. Az előbbivel már találkoztunk (VII., X. és XV. tábla), 
az utóbbi újdonság. A Cirrus castellanus apró, kerekded tornyocs- 
kákból, a közös alapból felemelkedő gomolyszerű tömegekből áll. 
Az oromcsipkézetre emlékeztető tornyocskák arra utalnak, hogy 
nagy magasságban hidegebb levegő kezd beáramlani, és emiatt 
ott az egyensúlyi állapot labilissá vált. Ez a magasban előresiető 
hideg levegő a hidegfront előfutára szokott lenni, ezért egy-két 
nap múlva rendszerint a front is megérkezik. Ez történt akkor is, 
amikor ez a felvétel készült. 


NÉVMUTATÓ 


(A római számok a színes táblákat, az arab számok a képeket 


ismertető szövegoldalakat jelölik ) 


Alkonyati felhő V., 12 
Altocumulus IV., 10; IX., 20; 
XXVIIL, 58 
— cumulogenitus V., 12 
— duplicatus XIV., 30 
— lenticularis XIX., 40; XX., 
42; XXVII., 56 
— stratiformis XIX., 40; 
XXVII., 56 
— translucidus XXIII., 48 
Altostratus XXVI., 54 
- opacus VIII, 18; IX., 20 
— translucidus VIII., 18 


Bárányfelhő (Altocumulus) 
XXVIL, 56 


Cirrocumulus,  altoeumulomuta- 
tus XII., 26; XIII., 28 
— cirrostratomutatus XXV., 52 
— stratiformis XIII., 28 

Cirrostratus XXV., 52; XXVI., 
54 

Cirrus, castellanus XXIX., 60 
- fibratus VII, 16; X., 22; 

XV., 32; XXIK., 60 

Ciklon, felhőzete műholdról 
XXIV., 50 
- szerkezete XXI., 44 

Cumulonimbus, arcus XVI., 34; 

XVII., 36 
— calvus XV., 32; XXIX., 60 
— capillatus XV., 32 
— incus XV., 32; XVI., 34 
— virga XVIII, 38 

Cumulus X., 22; XXVIII., 58 
— congestus IV., 10; V., 12; 

XVIII., 38 
— humilis III, 8 
— mediocris XII., 26 
— orographicus III., 8 


Építőanyag, felhőké II., 6 

Esőrétegfelhő (nimbosztrátusz) 
IX., 20 

Esősáv (virga) XVIII., 38 


Fátyolfelhő (cirrosztrátusz) 
XXV., 52; XXVI., 54 
Felhősapka (pileus) V., 12; 

XXVIII., 58 
Felhők osztályozása II., 6 


Gomolyfelhő (lásd: Cumulus) 


Hegyek lee- és luv-oldala I., 4 
Hegygerinc fölött kialakuló felhő 
L., 4; LIL, 8 
Hidegfront XI., 24 
— stabilis levegővel XI., 24 


Középmagas gomoly (lásd: Alto- 
cumulus) 


Lepelfelhő (lásd: Altostratus) 


Mamma XVII., 36 
Melegfront VI., 14 
- labilis meleg levegővel VI., 14 


Nappali felhőképződés I., 4 
Nimbosztrátusz IX., 20 


Okklúziós front XXI., 44; 
XXIV., 50 


Réteges gomoly (lásd: Stratocu- 
mulus) 


Stratocumulus X., 22 
— altostratogenitus XXVI., 
54 
- cumulogenitus XX., 42 
— felvonuló XIV., 30; 
XXV., 52 
— lacunosus XXII., 46 
— perlucidus XXII., 46 
Stratus fractus IX., 20 


Termikkémény I., 4 

Tornyos gomoly (Cumulus con- 
gestus) IV., 10; V., 12; XVIIL., 
38 


Zivatarfelhő (lásd: Cumulonim- 
bus) 


